### Ministru kabineta noteikumu projekta „Grozījumi Ministru kabineta 2010.gada 23.marta noteikumos Nr.271 „Ekonomikas ministrijas nolikums”” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2010.gada 23.marta noteikumos Nr.271 „Ekonomikas ministrijas nolikums”” (turpmāk – noteikumu projekts) sagatavots saskaņā ar Valsts pārvaldes iekārtas likuma 16.panta pirmo daļu, kā arī likuma „Par valsts un pašvaldību kapitāla daļām un kapitālsabiedrībām” 23.¹ panta pirmo daļu, Publisko aģentūru likuma Pārejas noteikumu 2.punktu un Ministru kabineta 2012.gada 11.decembra noteikumu Nr.857 „Latvijas Investīciju un attīstības aģentūras nolikums” 1.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai nodrošinātu vienotu koordināciju ārējās tirdzniecības politikas jautājumos Latvijas prezidentūras Eiropas Savienības (turpmāk – ES) Padomē un Ekonomiskās sadarbības un attīstības organizācijas (turpmāk – OECD) iestāšanās sarunu kontekstā, ārlietu un ekonomikas ministri ir vienojušies, ka Latvijas Republikas interešu pārstāvība Pasaules Tirdzniecības organizācijā (turpmāk - PTO) un daļēji ES institūcijās, kā arī ārējās tirdzniecības politikas izstrāde un īstenošana, tiek nodota Ārlietu ministrijas (turpmāk – ĀM) kompetencē.  Nepieciešamība koncentrēt ārējās tirdzniecības jautājumus vienā ministrijā, ir aktualizēta jau iepriekš. 2010. gadā valsts budžeta finansētu funkciju izvērtēšanas rezultātos Funkciju izvērtēšanas darba grupa noslēguma ziņojumā izteica priekšlikumu Ārējās tirdzniecības politiku koncentrēt ĀM, ievērojot to, ka valsts ekonomisko interešu pārstāvniecība, tai skaitā ārējās tirdzniecības politika, ir būtiska ārpolitikas funkcija.  Šobrīd ar ārējās tirdzniecības politiku saistītu funkciju izpilde normatīvajos aktos ir uzdota gan ĀM, gan Ekonomikas ministrijai (turpmāk – EM).  ĀM ir atbildīga par Latvijas Republikas pastāvīgo pārstāvniecību Apvienoto Nāciju Organizācijā Ženēvā, kas nodrošina Latvijas pārstāvību PTO. ES Padomes ietvaros ĀM pārstāv Latvijas intereses tādās ar ārējo tirdzniecību saistītās darba grupās kā Eiropas Brīvās tirdzniecības asociācijas darba grupa un Vispārējās labvēlības sistēmas darba grupa. ĀM veic arī Latvijas interešu pārstāvēšanu OECD Investīciju komitejā.  EM ir atbildīga par ārējās tirdzniecības politikas izstrādi un īstenošanu ES Kopējās tirdzniecības politikas ietvaros. Vienlaikus EM pārstāv Latvijas intereses tādās ar ārējo tirdzniecību saistītās darba grupās/komitejās kā ES Padomes Tirdzniecības politikas komiteja, Tirdzniecības jautājumu darba grupa un Eksporta kredītu darba grupa un nodrošina eksporta un importa atļauju tēraudam, tekstilam u.tml. izsniegšanu. Tāpat EM veic Latvijas interešu pārstāvēšanu OECD Tirdzniecības komitejā.  Lai nodrošinātu vienotu koordināciju ārējās tirdzniecības politikas jautājumos, ārlietu un ekonomikas ministri ir vienojušies, ka Latvijas Republikas interešu pārstāvība Pasaules Tirdzniecības organizācijā un daļēji ES institūcijās, kā arī ārējās tirdzniecības politikas izstrāde un īstenošana, tiek nodota ĀM.  Ievērojot iepriekš minēto, noteikumu projekts svītro no EM nolikuma 5.2.4.apakšpunkta noteikto EM uzdevumu, t.i., ārējās tirdzniecības politikas izstrādi un īstenošanu. EM nolikuma 5.2.3. apakšpunktā tiek veikti grozījumi, svītrojot EM uzdevumu pārstāvēt Latvijas intereses PTO un precizējot EM uzdevumu nodrošināt Latvijas Republikas interešu pārstāvību ES institūcijās atbilstoši aktuālajam ministriju kompetenču sadalījumam ES jautājumos atbilstoši ES tiesību kopuma klasifikācijai. Šāda noteikumu 5.2.3.apakšpunkta redakcija neradīs grūtības un pārpratumus tā piemērošanā, ņemot vērā, ka precīzs ministriju kompetenču sadalījums ES jautājumos tiek noteikts Ministru kabineta 2012.gada 28.marta rīkojumā Nr.141 „Par ministriju kompetenču sadalījumu Eiropas Savienības jautājumos atbilstoši Eiropas Savienības tiesību kopuma klasifikācijai” (turpmāk – rīkojums Nr.141). Noteikumu 5.2.3.apakšpunktā ietvertais formulējums ir praktiski identisks rīkojuma Nr.141 nosaukumā lietotajam formulējumam, līdz ar to noteikumu 5.2.3.punkta piemērošana nevarētu radīt pārpratumus par to, kurā tiesību aktā ir noteikts ministriju kompetenču sadalījums ES jautājumos.  Noteikumu projekts paredz arī saskaņot EM nolikumu ar citu ārējo normatīvo aktu regulējumu. Atbilstoši Publisko aģentūru likuma Pārejas noteikumu 2.punktam un Ministru kabineta 2012.gada 11.decembra noteikumu Nr.857 „Latvijas Investīciju un attīstības aģentūras nolikums” 1.punktam tika noteikts, ka Latvijas Investīciju un attīstības aģentūra ir ekonomikas ministra pakļautībā esoša tiešās pārvaldes iestāde.  Šobrīd EM nolikuma 24.5.apakšpunkts noteic, ka EM padotībā ir valsts aģentūra „Latvijas Investīciju un attīstības aģentūra”, līdz ar to nepieciešams saskaņot minēto normatīvo aktu regulējumu un EM nolikumā noteikt, ka EM padotībā irLatvijas Investīciju un attīstības aģentūra.  Saskaņā ar likuma „Par valsts un pašvaldību kapitāla daļām un kapitālsabiedrībām” 23.¹ panta pirmo daļu valsts akciju sabiedrības firmā var ietvert vārdu „valsts”, ja sabiedrībai saskaņā ar Valsts pārvaldes iekārtas likumu ir deleģēts veikt valsts pārvaldes uzdevumu. Akciju sabiedrībai „Latvenergo” nav deleģēti valsts pārvaldes uzdevumi un tā Latvijas Republikas Uzņēmumu reģistra komercreģistrā ir reģistrēta kā akciju sabiedrība „Latvenergo”, līdz ar to nepieciešams EM nolikuma 25.2.apakšpunktā svītrot vārdu „valsts”, nosakot, ka EM ir valsts kapitāla daļu turētāja akciju sabiedrībā „Latvenergo”. |
| 3. | Projekta izstrādē iesaistītās institūcijas | Ārlietu ministrija un Ekonomikas ministrija |
| 4. | Cita informācija | Noteikumu projekts nerada tiešu ietekmi uz valsts budžetu. Ietekmi uz EM un ĀM paredzētajiem valsts budžeta finanšu līdzekļiem radīs Ministru kabineta rīkojuma projekts „Par valsts pārvaldes uzdevumu ārējās ekonomiskās politikas jomā nodošanu un finansējuma pārdali starp Ekonomikas ministriju un Ārlietu ministriju” (turpmāk – rīkojuma projekts), kas tiks virzīts apstiprināšanai Ministru kabinetā vienlaicīgi ar noteikumu projektu. Detalizēts pamatojums EM uzdevumu ārējās ekonomiskās politikas jomā nodošanai ĀM, kā arī regulējums par nepieciešamo finanšu līdzekļu apropriācijas pārdali no EM uz ĀM tiks ietverts minētajā rīkojuma projektā un tā anotācijā. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Paralēli ar noteikumu projektu apstiprināšanai Ministru kabinetā tiek virzīti šādi tiesību aktu projekti:   1. Ministru kabineta rīkojuma projekts „Par valsts pārvaldes uzdevumu ārējās ekonomiskās politikas jomā nodošanu un finansējuma pārdali starp Ekonomikas ministriju un Ārlietu ministriju”, kas paredz atsevišķu EM uzdevumu ārējās ekonomiskās politikas jomā, struktūrvienību un amata vietu nodošanu Ārlietu ministrijai, kā arī nepieciešamo apropriācijas pārdali no EM budžeta programmām uz ĀM budžeta programmām; 2. Ministru kabineta noteikumu projekts „Grozījumi Ministru kabineta 2003.gada 29.aprīļa noteikumos Nr.237 „Ārlietu ministrijas nolikums””, kas atbilstoši rīkojuma projektam papildinās ĀM nolikumu ar jaunajiem ĀM uzdevumiem. |
| 2. | Atbildīgā institūcija | Ārlietu ministrija |
| 3. | Cita informācija | Noteikumu projekts, kā arī pārējie tiesību aktu projekti, kas minēti šīs sadaļas 1.punktā, tiks izskatīti vienā Ministru kabineta sēdē. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija un Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts paredz atsevišķu Ekonomikas ministrijas uzdevumu ārējās ekonomiskās politikas jomā nodošanu Ārlietu ministrijas kompetencē. |
| 3. | Cita informācija | Nav |

*Anotācijas II, III, V un VI sadaļa – projekts šo jomu neskar.*

Ārlietu ministrs Edgars Rinkēvičs

Vīza: valsts sekretārs Andrejs Pildegovičs

25.06.2014. 9:05

1007

D.Daudzvārdis

67016163, [davis.daudzvardis@mfa.gov.lv](mailto:davis.daudzvardis@mfa.gov.lv)